محمد الفاسي (مزيود ف 1908 ف فاس، مات ف 1991) هوّا كاتب ؤ موطرجيم ؤ ؤستاد مغريبي، لي كان حتا أول وزير ديال تّعليم ف تّاريخ د لمغريب. عندو بزاف د لكتوبا ؤ طّراجيم ب لعربية ؤ لفرنساوية، ؤ كان حتا من لموقاومين ل سّتيعمار لفرانساوي ل لمغريب، ؤ سنا علا لواتيقة د لموطالبة ب سّتيقلال. محمد الفاسي بدا تّعليم ديالو ف فاس، ؤ مشا من بعد ل فرانسا باش يكمل قرايتو، فين خدا لّيصونس ف جاميعة سّوربون. ؤ موراها ميتريز من معهد دّيراسات شّرقية ف پاري. تمّاك أسس جمعية طّلابية ل دّيفاع علا لمغريب ضد سّتيعمار لفرانساوي، ؤ ساهم ف تأسيس "جمعية طلاب شمال إفريقيا" تّقافية. كان حتا ف لّجنة تّحضيرية ديال لمؤتمر تّالت ل طّالابا د شمال إفريقيا لمسلمين عام 1933. هاد لمؤتمر ساهم ف تعميم لحتيفال ب عيد لعرش ف لمغريب كامل، وخا كان تضييق من سّلطات لفرانساوية. ؤ ساهم ف تأسيس "جمعية تّقافة لعربية" لي كان من بين لأهداف ديالها توحيد طّالابا لعرب من لخاليج تال لأطلس، ؤ تلاقا ف جونيڤ معا لكاتب ؤ لموفكير لّبناني شكيب أرسلان، واحد من لمؤسسين ديال لقومية لعربية.